རྒྱལ་སྲིད་སྣ་བདུན་ལ་སྦྱར་བའི་འབེལ་གཏམ་

རྒྱལ་སྲིད་སྣ་བདུན་ལ་སྦྱར་བའི་འབེལ་གཏམ་

དོན་གྲུབ་རྒྱལ།

དགུན་གསུམ་འཁྱགས་པས་བསྡམས་པའི་སྐྱེད་ཚལ་དུ། །

དཔྱིད་གསུམ་དྲི་བཞོན་ལྡང་བས་ས་ཆུ་དྲོས། །

དབྱར་གསུམ་ལོ་མ་རྒྱས་པའི་ལྗོན་ཤིང་རྩེར། །

སྟོན་གསུམ་འབྲས་བུ་སྨིན་པའི་སྟ་གོན་བྱེད། །

ཕྱོགས་བཞི་གངས་རིས་བསྐོར་བའི་ཡུལ་གྲུ་འདིར། །

དུས་བཞིའི་དབྱེ་བ་འདི་ལྟར་གསལ་ལགས་ཀྱང་། །

འབྱུང་བཞིའི་ལུས་སྟོབས་ཉམས་པའི་གཞོན་ནུ་འགའ། །

ཅན་བཞིའི་ལམ་ན་ད་དུང་ཧད་དེ་ལུས། །

ལྟོས་དང་ཕ་གིའི་ལམ་གྱི་བཞི་མདོ་ན། །

ང་རྒྱལ་རང་སྣང་མཐོ་བའི་གཞོན་ནུ་ཞིག །

ཁེངས་དྲེགས་མགོ་བོ་ལྟག་ཀར་དགྱེས་པ་དང་། །

ལེ་ལོའི་གོམས་ཚུགས་འཁྱོར་ཞིང་འཁྱོར་ཞིང་འོང་། །

སྐབས་འགར་ཇ་དང་ཆང་ལ་ཆགས་ཤིང་ཞེན། །

སྐབས་རེར་རྨོངས་པའི་སྒྲོག་ཏུ་ཚུད་ཅིང་གནས། །

སྐབས་སྐབས་ལེ་ལོའི་ཁྲོམ་ལ་འཁྱམས་ཤིང་ལྡོམ། །

མཚམས་མཚམས་དོན་མེད་བྱ་བས་ཉིན་མཚན་འདས། །

ཨེ་མ་འདི་ལྟའི་སྐལ་བ་བཟང་པོའི་དུས། །

ཀྭ་ཡེེ་ལེ་ལོར་གཡེང་བའི་གཞོན་ནུ་ཁྱོད། །

ཀྱེ་ཧུད་རང་སེམས་འགྱོད་པ་མི་སྐྱེ་བར། །

ཀྱེ་མ་རང་མགོ་རང་གིས་གཡོག་འདི་ཅི། །

རང་ཉིད་དེ་འདྲའི་དབང་དུ་མི་འགྲོ་ཞིང་། །

ཁྱོད་ཀྱང་ལེ་ལོའི་རྒྱ་རུ་མི་ཚུད་པར། །

གངས་ཅན་ཕན་བདེའི་རིག་གནས་སྤེལ་བའི་ཕྱིར། །

རྒྱལ་སྲིད་སྣ་བདུན་གཏམ་བརྗོད་གླེང་བར་སྤྲོ། །

ལེའུ་དང་པོ།   འཁོར་ལོ་རིན་པོ་ཆེ།

ཐག་རིང་སྐྱ་མོ་ལམ་གྱི་ཕར་ཕྱོགས་ནས། །

རྟ་ཡི་འཚེར་སྐད་ལྷང་ལྷང་གྲགས་པའི་མོད། །

དུས་ཀྱི་ཤིང་རྟ་འཁོར་ལོ་རྩིབས་སྟོང་ཅན། །

གཞོན་ནུ་ལེ་ལོ་ཅན་གྱི་གམ་དུ་བསླེབས། །

སྔོན་ཆད་མ་མཐོང་འཁོར་ལོ་རིན་པོ་ཆེ། །

དེ་རིང་མིག་གི་དགའ་སྟོན་མ་འོངས་པར། །

སུ་ཡིན་གར་འགྲོ་ལ་སོགས་གཏམ་དྲིས་ཏེ། །

འཁོར་ལོ་རིན་ཆེན་གཏམ་བརྗོད་འདི་ནས་སྤྲོས། །

ཀྭ་ཡེ་གསོན་དང་གཞོན་ནུ་ལེ་ལོ་ཅན། །

ང་དང་ང་ངོ་ཁྱོད་ཀྱིས་ཤེས་མ་ཤེས། །

ང་དང་ང་ངོ་ཁྱོད་ཀྱིས་མ་ཤེས་ན། །

ང་ནི་དུས་ཀྱི་འཁོར་ལོ་རིན་པོ་ཆེ། །

ཕྱི་ཡི་འཁོར་ལོ་ཕ་ལམ་རྡོ་ལ་བྱས། །

དེ་ཡི་མཐའ་ཤན་དཀར་པོ་དངུལ་གྱིས་བརྒྱན། །

ནང་གི་རྩིབས་མདའ་སེར་པོ་གསེར་ལས་བརྡུངས། །

དབུས་ཀྱི་འཁོར་མིག་སྔོན་པོ་གཡུ་ལ་བྱས། །

བྱི་རུ་དམར་པོའི་གཟེར་མ་བརྡབས་པ་དང་། །

མུ་ཏིག་དཀར་པོས་གཟེར་མགོ་ལེགས་པརིབརྒྱན། །

རིན་པོ་ཆེ་ལས་གྲུབ་པའི་སཁོར་ལོ་ང་། །

དུས་ཀྱི་རྒྱལ་པོས་མངགས་པའི་ཕོ་ཉ་ཡིན། །

བརྩོན་འགྲུས་ཅན་རྣམས་མཁས་པའི་གོ་འཕངས་བསྟོད། །

ལེ་ལོ་ཅན་རྣམས་རྨོངས་པའི་བཙོན་ལ་འཇུག །

ང་རྒྱལ་ཅན་རྣམས་ཁེངས་སྐྱུངས་ཞགས་པས་འཛིན། །

ཕྲག་དོག་ཅན་རྣམས་ཤེས་རབ་རལ་གྲིས་གཏུབ། །

དེ་དག་ཕོ་ཉ་ང་ཡི་འཕྲིན་ལས་ཡིན། །

རྒྱལ་པོའི་བཀའ་གསུང་སྒྲུབ་པའི་ཕོ་ཉ་ང་། །

འདྲུད་མཁན་རླུང་གི་རྟ་ཕོ་སྤུན་བདུན་ཡོད། །

ང་རང་ཡུག་ཅིག་འཁོར་བའི་དུས་ཡུན་ལ། །

མི་ཡུལ་དབྱར་དགུན་སྟོན་དཔྱིད་དུས་བཞི་འབྱུང་། །

ང་རང་ཚུན་གང་ས་ལ་འཁོར་བའི་རིན། །

གསེར་སྲང་སྟོང་གིས་ཁུག་ཏུ་ཡོད་རེ་སྐན། །

འོ་ན་ཉོན་ཅིག་གཞོན་ནུ་ལེ་ལོ་ཅན། །

ང་རང་ཡོང་བ་ཐག་རིང་རྒྱང་ནས་ཡོང་། །

སྔོན་བྱོན་མཁས་མང་གཤེགས་པའི་ལམ་ནས་འོངས། །

སྣ་མང་རྩོམ་ལ་ལྟ་ཞིང་ལྟ་ཞིང་འོངས། །

བསྟོད་པའི་མཐེ་བོང་སྒྲེང་ཞིང་སྒྲེང་ཞིང་འོངས། །

བསྔགས་པའི་གླུ་དབྱངས་ལེན་ཞིང་ལེན་ཞིང་འོངས། །

ད་ལྟ་བསླེབས་པ་ཁྱོད་ཀྱི་གམ་དུ་བསླེབས། །

ལེ་ལོའི་རྣམ་འགྱུར་ལྟ་ཞིང་ལྟ་ཞིང་བསླེབས། །

སྨད་པའི་འཛུབས་ཆུང་སྟོན་ཅིང་སྟོན་ཅིང་བསླེབས། །

ཡི་མུག་གླུ་ཆུང་སྒྲོག་ཅིང་སྒྲོག་ཅིང་བསླེབས། །

དོ་ནུབ་འགྲོ་བ་མ་འོངས་ཕྱོགས་སུ་འགྲོ། །

མ་འོངས་མཁས་པའི་གསེར་ཁྲི་བཞེངས་སུ་འགྲོ། །

ཕྱིས་འབྱུང་བླུན་པོའི་བཙོན་ར་ལས་སུ་འགྲོ། །

ལེ་ལོ་ཅན་ལ་དྲན་བསྐུལ་བྱེད་ཅིང་འགྲོ། །

བརྩོན་འགྲུས་ཅན་ལ་ལྕག་འདེབས་བྱེད་ཅིང་འགྲོ། །

ད་དུང་ཉོན་ཅིག་གཞོན་ནུ་ལེ་ལོ་ཅན། །

གཞོན་ཚེ་བརྩོན་འགྲུས་ས་བོན་མ་བཏབ་ན། །

རྒས་ཚེ་མཁས་པའི་འབྲས་བུ་འབྱུང་མི་སྲིད། །

ད་ལྟ་སྦྱང་སྟོབས་སོ་ནམ་མ་བྱས་ན། །

འབྱུང་འགྱུར་རྨོངས་པའི་བུ་ལོན་འཇལ་དགོས་ཡོད། །

མ་ཡེངས་མ་ཡེངས་ལེ་ལོར་མི་གཡེང་བར། །

སྦྱང་ན་སྦྱང་ན་རིག་པའི་གནས་ལ་སྦྱོངས། །

དེ་སྐད་གསུངས་པས་གཞོན་ནུ་ལེ་ལོ་ཅན། །

ཅི་མི་སྙམ་པའི་ཁོང་འཛུམ་གཏིང་ནས་ཤོར། །

ཧ་ཧ་ཧེ་ཧེའི་གད་རྒྱངས་སྒྲོག་བཞིན་པར། །

རང་གི་ཆེ་བ་བརྗོད་པའི་མཆིད་འདི་སྨྲས། །

འོ་ན་ཉོན་ཅིག་འཁོར་ལོ་རིན་པོ་ཆེ། །

ང་དང་ང་ངོ་ཁྱོད་ཀྱིས་ཤེས་མ་ཤེས། །

ང་དང་ང་ངོ་ཁྱེད་ཀྱིས་མ་ཤེས་ན། །

ང་ནི་གྲུབ་པ་ཐོབ་པའི་རྣལ་འབྱོར་ཡིན། །

གནས་ལྔ་རིག་པའི་ཕ་ཡུལ་རྒྱབ་ཏུ་དོར། །

རྣམ་གཡེང་བླ་མའི་དྲུང་ནས་སྡོམ་པ་བཞེས། །

སྒྱིད་ལུག་ཚུལ་ཁྲིམས་མིག་འབྲས་བཞིན་དུ་བསྲུངས། །

ཉོན་མོངས་བཀའ་ཆོས་མ་ལུས་ཐུགས་སུ་ཆུད། །

གཡོ་སྒྱུ་འཆད་པའི་རིག་པ་མཚོ་ལྟར་རྒྱས། །

ཕྲག་དོག་རྩོད་པའི་བློ་གྲོས་མེ་ལྟར་འབར། །

སྐུར་འདེབས་རྩོམ་པའི་རྣམ་དཔྱོད་མཁའ་ལས་ཡངས། །

འདུ་འཛིའི་ཁྲོམ་སྲང་རི་ཁྲོད་ཕྱོགས་མེད་འགྲིམས། །

བག་ཡེངས་ཏིང་འཛིན་བློ་རྩེ་གཅིག་ཏུ་བསྒོམས། །

གཡོ་སྒྱུའི་རྟོགས་པ་ཨ་སྔོན་དབྱིངས་ལས་མཐོ། །

ལེ་ལོའི་ལྟ་བ་ཉ་གང་ཟླ་ལས་གསལ། །

རྫུན་དང་ཕྲ་མ་རྒྱུ་སྐར་ཚོགས་ལས་མང་། །

རྣལ་འབྱོར་ང་ཡི་ཡིན་ལུགས་དེ་ལྟར་ལགས། །

ད་དུང་ཉོན་ཅིག་འཁོར་ལོ་རིན་པོ་ཆེ། །

ཁྱོད་ལུས་རིན་ཆེན་རྒྱན་གྱིས་སྤྲས་སོ་སྐད། །

དུས་ཀྱི་རྒྱལ་པོའི་ཕོ་ཉ་ཡིན་ནོ་ཟེར། །

ལེགས་ཉེས་འབྱེད་པའི་འཕྲིན་ལས་སྒྲུབ་པོ་སྐད། །

ཆིབས་པ་རླུང་གི་རྟ་མཆོག་ཡོད་དོ་ཟེར། །

ད་ནངས་ཐག་རིང་རྒྱང་ནས་ཡོང་ངོ་སྐད། །

མཁས་མང་གཤེགས་པའི་ལམ་ནས་འོངས་སོ་ཟེར། །

སྣ་མང་རྩོམ་ལ་ལྟ་ཞིང་ཡོང་ངོ་སྐད། །

བསྟོད་པའི་མཐེ་བོང་སྒྲེང་ཞིང་ཕེབས་སོ་ཟེར། །

བསྔགས་པའི་གླུ་དབྱངས་ལེན་ཞིང་ཡོང་ངོ་སྐད། །

ད་ལྟ་ང་ཡི་གམ་དུ་བསླེབས་སོ་ཟེར། །

ལེ་ལོའི་རྣམ་འགྱུར་ལྟ་ཞིང་བསླེབས་སོ་སྐད། །

སྨད་པའི་འཛུབས་ཆུང་སྟོན་ཅིང་སྟོན་ཅིང་བསླེབས་སོ་སྐད། །

ཡི་མུག་གླུ་ཆུང་སྒྲོག་ཅིང་སྒྲོག་ཅིང་བསླེབས་སོ་སྐད། །

དོ་ནུབ་འགྲོ་བ་མ་འོངས་ཕྱོགས་སུ་འགྲོའོ་ཟེར། །

མཁས་པའི་གསེར་ཁྲི་བཞེངས་སུ་འགྲོའོ་སྐད། །

བླུན་པོའི་བཙོན་ར་ལས་སུ་འགྲོའོ་ཟེར། །

དེ་སྐད་ཟེར་ལ་ལན་པོ་འདི་འདྲ་ཡོད། །

རྣ་བའི་དབང་པོ་མ་གཡེང་བདག་ལ་གསོན། །

ཅི་བྱེད་འདི་བྱེད་མེད་པའི་རྣལ་འབྱོར་ངས། །

ཉོན་མོངས་རི་ལ་ཏིང་འཛིན་བསྒོམས་བསྒོམས་ནས། །

དུས་ཀྱི་འཁོར་ལོ་ཟེར་བ་བརྗེད་དེ་ཐལ། །

རྨོངས་པའི་རྒྱན་ཆ་ལུས་ལ་བཏགས་བཏགས་ནས། །

རིན་ཆེན་ཕྲ་རྒྱན་ཟེར་བ་བརྗེད་དེ་ཐལ། །

ཉིན་མཚན་འཕུང་སྦྱོར་ལས་ལ་འབད་འབད་ནས། །

ལེགས་ཉེས་དབྱེ་བ་ཟེར་བ་བརྗེད་དེེ་ཐལ། །

རྨི་ལམ་རྒྱུ་མའི་ཞིང་ཁམས་འགྲིམས་འགྲིམས་ནས། །

དུས་ཀྱི་རྟ་ཕོ་ཟེར་བ་བརྗེད་དེ་ཐལ། །

ཀུ་རེ་རྩེད་མོའི་ལ་ལུང་མྱུལ་མྱུལ་ནས། །

ལམ་དང་ས་ཐག་རིང་ཐུང་བརྗེད་དེ་ཐལ། །

ཤགས་དང་ཁ་མཚར་གཞུང་ལ་སྦྱངས་སྦྱངས་ནས། །

མཁས་པའི་ལྗགས་རྩོམ་ཟེར་བ་བརྗེད་དེ་ཐལ། །

གཡོ་དང་རྫུན་གྱིས་མི་མགོ་བསྐོར་བསྐོར་ནས། །

བསྟོད་པའི་མཐེ་བོང་ཟེར་བ་བརྗེད་དེ་ཐལ། །

འདོད་དང་ཆགས་པའི་གཏམ་སོགས་གླེང་གླེང་ནས། །

བསྔགས་པའི་གླུ་དབྱངས་ཟེར་བ་བརྗེད་དེ་ཐལ། །

ཆང་དང་བཟའ་བཏུང་ཞིམ་པོ་སྤྱད་སྤྱད་ནས། །

ལེ་ལོའི་རྣམ་འགྱུར་ཟེར་བ་བརྗེད་དེ་ཐལ། །

ཁྱི་དང་ཕག་པ་ཇི་བཞིན་བལྡོམས་བལྡོམས་ནས། །

སྨད་པའི་མཛུབ་ཆུང་ཟེར་བ་བརྗེད་དེ་ཐལ། །

གཉིད་དང་བག་གཡེང་དབང་དུ་སོང་སོང་ནས། །

འདས་དང་མ་འོངས་ཟེར་བ་བརྗེད་དེ་ཐལ། །

ལེ་ལོ་ཁེངས་དྲེགས་ཁྱི་ལ་འགྱིངས་འགྱིངས་ནས། །

མཁས་པའི་གསེར་ཁྲི་ཟེར་བ་བརྗེད་དེ་ཐལ། །

རྨོངས་དང་མུན་པའི་གནས་སུ་ཉལ་ཉལ་ནས། །

བླུན་པོའི་བཙོན་ར་ཟེར་བ་བརྗེད་དེ་ཐལ། །

ད་དུང་ཉོན་ཅིག་འཁོར་ལོ་རིན་པོ་ཆེ། །

གཞོན་ཚེ་བརྩོན་འགྲུས་ས་བོན་མ་བཏབ་ན། །

རྒས་ཚེ་མཁས་པའི་འབྲས་བུ་མི་སྨིན་ཟེར། །

ད་ལྟ་སྦྱང་སྟོབས་སོ་ནམ་མ་བྱས་ན། །

འབྱུང་འགྱུར་རྨོངས་པའི་བུ་ལོན་འཇལ་དགོས་ཟེར། །

ཁྱོད་ཀྱི་གཏམ་དེ་རྣ་བར་སྙན་ན་ཡང་། །

ཞིབ་མོ་བློ་ཡིས་དཔྱད་ན་རྒོད་རེ་བྲོ། །

ང་རང་ཁྲི་གདུགས་ཉི་མའི་གཟི་ལྡན་པར། །

ཁྱོད་ཀྱིས་མར་མེ་འདེགས་པ་སྙིང་རེ་རྗེ། །

ཁོ་བོ་དུས་གསུམ་མཁྱེན་པའི་སངས་རྒྱས་ལ། །

ཁྱོད་ཀྱིས་ཀ་ཁ་སློབ་པ་བག་རེ་ཚ། །

རྙེད་དཀའི་དལ་འབྱོར་མི་ལུས་རིན་ཆེན་འདི། །

ཡང་ནས་ཡང་དུ་ཐོབ་པར་དཀའ་བ་ན། །

སེ་གོལ་གཏོགས་ལྟར་ཐུང་བའི་མི་ཚེ་འདིར། །

ཇ་ཆང་བདུད་རྩིའི་དཔལ་ལ་མི་རོལ་ཞིང་། །

ཤ་མར་བཟའ་བཏུང་ཞིམ་པོ་མི་སྤྱོད་ལ། །

རྒྱུ་ནོར་ལོངས་སྤྱོད་དོན་དུ་མ་གཉེར་ན། །

ཚེ་འདིར་ཡོང་བ་སྙིང་པོ་ཅི་ཞིག་ཡོད། །

མི་ལུས་ཐོབ་པར་རིན་ཐང་ཅི་འདྲ་མཆིས། །

རང་སེམས་རང་གིས་སྐྱིད་དུ་མ་བཅུག་ན། །

བདེ་སྐྱིད་ཟེར་བ་རང་དགར་ཐོབ་ལེ་མིན། །

འཆི་བདག་ཕོ་ཉ་ནམ་འོང་ཆ་མེད་པས། །

ཁྱོད་ཀྱང་ངའི་རྗེས་འབྲོང་ལ་ང་ལྟར་མཛོད། །

ལེ་ལོ་ཅན་གྱི་གཡོ་སྒྱུའི་རྫུན་ཚིག་འདི། །

རྣ་བའི་བུ་ག་འབིགས་པའི་དུག་ཚེར་བཞིན། །

འཁོར་ལོ་རིན་ཆེན་སྙན་དུ་ཟུག་ན་འང་། །

སྤྱང་ཀིིའི་རྣ་བར་ཆོས་བཤད་མི་འགྲོ་ལ། །

ཞབས་རྡོལ་སྣོད་དུ་འོ་མ་མི་ཆགས་ཤིང་། །

ཆུ་འཁྱག་བསྲུབས་པས་མར་ལོ་མི་འབྱུང་བཞིན། །

གནས་ལུགས་བཤད་པ་ངལ་བའི་རྒྱུ་རུ་ཟད། །

རིན་ཆེན་མཆིང་བུའི་རིན་ཐང་མི་འདྲ་ཞིང་། །

གསེར་དང་ར་གན་འཁྲུལ་བར་མི་འགྱུར་བཞིན། །

དཀར་ནག་དབྱེ་བ་མི་ནོར་འབྱུང་འགྱུར་འབྱེད། །

བདེན་དང་རྫུན་གྱི་ཕུ་ཐག་ཆོད་ངེས་པས། །

ལེ་ལོ་ཅན་ཁྱོད་ཅི་དྲན་གང་དཀར་མཛོད། །

ཕར་ལབ་ཚུར་ལབ་བྱེད་ཁོམ་ང་ལ་མེད། །

དེ་སྐད་གསུང་བཞིན་འཁོར་ལོ་རིན་པོ་ཆེ། །

ལེ་ལོ་ཅན་དང་ཇི་རིང་ཇི་རིང་གྱུར་། །

ཡུད་ཙམ་འགོར་རྗེས་གར་སོང་ཆ་མེད་གྱུར། །

ལེ་ལོ་ཅན་དེ་ད་དུང་ཧད་དེ་ལུས། །

ལེའུ་གཉིས་པ།    ནོར་བུ་རིན་པོ་ཆེ།

འཁོར་ལོ་རིན་ཆེན་གར་སོང་ཆ་མེད་འགྱུར། །

ཁ་འཐབ་རྩོད་པར་རྒྱལ་ཁ་མ་ཐོབ་པས། །

ཕྲག་དོག་ཡིད་ཀྱི་རལ་གྲི་བཟུང་ནས་ནི། །

ང་རྒྱལ་ར་མདའ་རྗེས་གཅོད་བྱེད་དུ་ཆས། །

སྔོ་བསངས་རྒྱ་མཚོ་ ཆེན་པོའི་ཁ་རུ་བསླེབས། །

བརྐམ་ཆགས་མིག་ཟུང་བགྲད་ནས་བལྟས་ཙ་ན། །

རིན་ཆེན་འབྱུང་ནས་ནོར་བུའི་གླིང་ཕྲན་མཐོང་། །

ནོར་བུ་རིན་ཆེན་གཏམ་བརྗོད་འདི་ནས་གླེང་། །

ཀྭ་ཡེ་གསོན་དང་གཞོན་ནུ་ལེ་ལོ་ཅན། །

ང་དང་ང་ངོ་ཁྱོད་ཀྱིས་མ་ཤེས་ན། །

ང་ནི་ཤེས་བྱའི་ནོར་བུ་རིན་པོ་ཆེ། །

མིང་གཞན་དགོས་འདོད་ཀུན་འབྱུང་ཞེས་ཀྱང་བྱ། །

འཆད་པའི་རིག་པ་རྒྱ་མཚོའི་ཀློང་ནས་ཐོན། །

རྩོད་པའི་སྙིང་སྟོབས་དབའ་རླབས་ཁྲོད་དུ་རྒྱས། །

རྩོམ་པའི་རྣམ་དཔྱོད་རྒྱ་མཚོའི་མཐའ་ནས་འཁྲུངས། །

ཤེས་བྱའི་ནོར་གྱིས་ཕོངས་པའི་ཉམ་ཐག་ལ། །

ཡོན་ཏན་བདུད་རྩིའི་ལོངས་སྤྱོད་འཛད་མེད་སྩོལ། །

དེད་དཔོན་སྙིང་སྟོབས་ཅན་ཚོ་མ་གཏོགས་པའི། །

ཚོང་མགྲོན་གཡོ་སྒྱུ་ཅན་ཚོས་ལོན་ཐབས་མེད། །

འོ་ན་ཉོན་དང་གཞོན་ནུ་ལེ་ལོ་ཅན། །

ད་ནངས་འོངས་པ་གང་གི་ཕྱོགས་ནས་ཡོང་། །

དོ་ནུབ་འགྲོ་བ་གང་གི་ཕྱོགས་སུ་འགྲོ །

གཞོན་ནུ་ཁྱོད་ལ་ཡོན་ཏན་ཅི་འདྲ་ཡོད། །

མ་གསང་དྲང་པོའི་གཏམ་ཞིག་ང་ལ་ཤོད། །

དེ་སྐད་དྲིས་པའི་ཚིག་རྣམས་ཐོས་མ་ཐག །

གཞོན་ནུ་ལེ་ལོ་ཅན་གྱི་བསམ་པ་ལ། །

ཕ་རོལ་རྫུན་གྱིས་མགོ་བོ་རྨོངས་བཅུག་སྟེ། །

ནོར་བུ་རིན་ཆེན་ལོན་ཐབས་བྱ་དགོས་སྙམ། །

འོ་ན་གསོན་ཅིག་ནོར་བུ་རིན་བུ་ཆེ། །

མཙོ་མོ་འདི་ལ་ཞི་བདེའི་རྒྱ་མཚོར་གྲགས། །

གླིང་ཕྲན་འདི་ལ་རིན་ཆེན་འབྱུང་གནས་ཟེར། །

ང་དང་ང་ངོ་ཁྱོད་ཀྱིས་མ་ཤེས་ན། །

ང་ནི་སྟག་གཟིག་ནོར་གྱི་རྒྱལ་པོ་ཡིན། །

ལྷ་ཆེན་ཚངས་པ་དཀར་པོའི་ཐུགས་སྲས་ཡིན། །

ཀླུ་རྒྱལ་གཙུག་ན་རིན་ཆེན་ཚ་བོ་ཡིན། །

སྟོན་པ་ཤཱཀྱ་ཐུབ་པའི་ཡང་ཚ་ཡིན། །

འཛམ་གླིང་རྒྱུ་ནོར་ཀུན་གྱི་བདག་པོ་ཡིན། །

ད་ནངས་འོངས་པ་སྟེང་ཕྱོགས་ལྷ་ནས་ཡོང་། །

སུམ་རྩེན་བདག་པོ་བཞུགས་པའི་དྲུང་ནས་ཡོང་། །

དོ་ནུབ་འགྲོ་བ་འོག་མ་ཀླུ་ལ་འགྲོ །

ཀླུ་རྒྱལ་གཙུག་ན་རིན་ཆེན་མཇལ་དུ་འགྲོ །

ནོར་བུ་དགོས་འདོད་ཀུན་འབྱུང་ལེན་དུ་འགྲོ །

འཛམ་གླིང་རྒྱུ་ནོར་ཀུན་གྱི་བདག་པོ་ང་། །

རིན་ཆེན་ནོར་གྱིས་སྟོངས་པ་མ་ཡིན་མེད། །

འོན་ཀྱང་ཚེ་སྔོན་བསོད་ནམས་བསགས་པའི་མཐུས། །

རྒྱལ་པོ་ང་དང་ནོར་བུ་རིན་ཆེན་ཁྱོད། །

ཕོ་བྲང་གཅིག་ལ་འའཛོམས་པའི་རྟེན་འབྲེལ་འགྲིགས། །

མ་འདུག་མ་འདུག་ནོར་བུ་རིན་པོ་ཆེ། །

འདུག་དགའ་ཆེ་ན་རྐུན་མའི་ལག་ཏུ་ཤོར། །

འགྲོ་ན་འགྲོ་ན་རྒྱལ་པོའི་རྗེས་སུ་འགྲོ །

ང་རྗེས་འབྲངས་ན་འཕྲིན་ལས་ཆེན་པོ་འགྲུབ། །

ཞེས་སོགས་གཡོ་སྒྱུའི་ཚིག་གི་མདའ་མོ་ནི། །

ཧམ་ཅན་འཁྱོག་པོའི་གཞུ་ལ་མྱུར་སྦྱར་ཏེ། །

ཞེ་སྡང་ཤུགས་ཀྱིས་འཕངས་བར་གྱུར་ན་ཡང་། །

ནོར་བུ་རིན་ཆེན་འབེན་ལ་ཕོག་མ་གྱུར། །

འདོད་ཆགས་ཞེ་སྡང་གཏི་མུག་ང་རྒྱལ་ལ། །

ལུས་དང་གྲིབ་མ་བཞིན་དུ་འགྲོགས་པ་ཡི། །

ལེ་ལོ་ཅན་དེ་གཡོ་ལ་མཁས་ན་ཡང་། །

གཟིག་ལྤགས་བཀབ་པའི་མགྲིན་བཟང་བོང་བུ་ལྟར། །

རང་ཉིད་འཕུང་བའི་རྒྱུ་ལས་གཞན་དུ་ཅི། །

སྐབས་དེར་ནོར་བུ་རིན་ཆེན་བསམ་པ་ལ། །

གནམ་ལྕགས་ཐོག་གིས་བྲག་རི་གཏོར་བ་ལྟར། །

ལེ་ལོ་ཅན་གྱི་ངན་མཚང་མ་བརྟོལ་ན། །

ཝ་སྐྱེས་རྒྱལ་པོར་བཀུར་བའི་དཔེ་ཇི་བཞིན། །

འགྱུར་བར་དོགས་ནས་གཏམ་གྱི་མཆིད་འདི་གསུངས། །

ཝ་ཡེ་ཉོན་ཅིག་གཞོན་ནུ་ལེ་ལོ་ཅན། །

བརྐམ་ཆགས་ཧམ་སེམས་དེ་ཡི་ཆེ་ལུགས་ལ། །

སྟག་གཟིག་ནོར་གྱི་རྒྱལ་པོ་ཡིན་པས་ཟེར། །

གཟུགས་བྱད་ཆ་ལུགས་དེ་ཡི་ངན་ལུགས་ལ། །

རྒྱལ་པོར་མི་འདྲ་ནོར་མེད་སྤྲང་པོར་འདྲ། །

གཡོ་སྒྱུ་ཁྲམ་པ་དེ་ཡི་ཆེ་ལུགས་ལ། །

ཚངས་པ་དཀར་པོའི་ཐུགས་སྲས་ཡིན་པས་ཟེར། །

སེམས་པ་ཉོན་མོངས་འདི་ཡི་སྦགས་ལུགས་ལ། །

ལྷ་སྲས་མི་འདྲ་བདུད་ཀྱི་ཕྲུ་གུ་འདྲ། །

ཀླུ་ཡི་རྒྱལ་པོར་ཚ་བོ་ཁྱོད་འདྲ་མེད། །

ཤཱཀྱའི་བརྒྱུད་ལ་ཁྱོད་འདྲ་སྐྱེས་སྲོལ་མེད། །

ལྷ་ཡི་ཡུལ་དུ་ཁྱོད་འདྲ་ཐར་སྲོལ་མེད། །

ཐར་སྲོལ་ཡོད་ཀྱང་ཁྱོད་འདྲ་གསོན་ཐབས་མེད། །

ཀླུ་ཡི་རྒྱལ་པོས་མཇལ་ཁ་གནང་སྲོལ་མེད། །

གནང་སྲོལ་ཡོད་ཀྱང་ཁྱོད་འདྲར་ཐོབ་ས་མེད། །

ནོར་བུ་རིན་ཆེན་དགོས་འདོད་ཀུན་འབྱུང་ང་། །

ཕྱི་ནང་ཀུན་ལ་ཤེས་བྱའི་ནོར་གྱིས་ཁེངས། །

སྐྱེས་མཆོག་བརྩོན་འགྲུས་ཅན་ཚོ་མ་གཏོགས་པའི། །

ཕྱུག་པོ་རྣམས་ཀྱིས་ཉོ་བསམས་ཁུག་ཏུ་མེད། །

མེད་པོ་རྣམས་ཀྱིས་སློང་བསམས་སྦྱིན་དུ་མེད། །

བཙན་པོ་རྣམས་ཀྱིས་འཕྲོགས་བསམས་ཐོབ་ཏུ་མེད། །

བརྐམ་ཆགས་ཅན་རྣམས་རྐུ་བསམས་རག་ཏུ་མེད། །

མརྫེས་མ་རྣམས་ཀྱིས་བསླུ་བསམས་བྲིད་དུ་མེད། །

ལེ་ལོ་ཅན་ཁྱོད་གཡོ་སྒྱུའི་ཐབས་མང་ཡང་། །

ནོར་བུ་ང་ནི་གཡོ་འོག་ཚུད་དུ་མེད། །

དེ་བས་ཉི་མ་དེ་རིང་ནས་བཟུང་སྟེ། །

ཁྱོད་ཀྱང་རྣམ་གཡེང་བསམ་པ་མི་འཛིན་ཞིང་། །

བག་གཡེང་གཉིད་དང་སྒྱིད་ལུག་རིང་སྤོངས་ལ། །

ལེ་ལོའི་དྲི་མ་ཙམ་ཡང་ཕར་དོར་ནས། །

ཤེས་བྱའི་རྒྱ་མཚོར་འཇུག་ལ་སྤྲོ་བར་གྱིས། །

གཞོན་ཚེ་ཤེས་བྱའི་རྒྱ་མཚོར་མ་ཞུགས་ན། །

རྒས་ཚེ་ཡོན་ཏན་ནོར་བུ་མི་ཡོང་ཞིང་། །

ད་ལྟ་བརྩོན་འགྲུས་གྲུ་ཁེམ་མ་དཀྲུགས་ན། །

འབྱུང་འགྱུར་འགྱོད་པའི་བུ་ལོན་འཇལ་དགོས་ཡོད། །

མ་ཡེངས་མ་ཡེངས་ལེ་ལོར་མ་གཡེང་བར། །

ལེན་ན་ལེན་ན་ནོར་བུ་ང་འདྲ་ལོངས། །

དེ་སྐད་གསུང་བཞིན་ནོར་བུ་མཐོང་མེད་གྱུར། །

ཤ་ཚའི་གཏམ་གྱི་སྙིང་པོའི་དྲིལ་བུ་ནི། །

ལེ་ལོ་ཅན་གྱི་རྣ་བར་དཀྲོལ་ན་ཡང་། །

བག་ཆགས་དྲི་མ་ངན་པས་བཏུམས་པ་ཡི། །

ལེ་ལོ་ཅན་དེ་གོ་རྟོགས་སད་མ་གྱུར། །

ལེའུ་གསུམ་པ།    བློན་པོ་རིན་པོ་ཆེ།

ནོར་བུ་གར་སོང་མ་ཤེས་འགྱོད་པ་སྐྱེས། །

རང་ཉིད་བསོད་ནམས་དམན་ཞེས་ལས་ཤིག་དེད། །

རང་སེམས་གསོ་བའི་དོད་དུ་ཆང་ཞིག་བཏུང་། །

བློ་སེམས་བདེ་མོའི་ངང་ནས་གཉིད་ཅིག་ཉལ། །

ནོར་བུ་རྙེད་ནས་རྒྱལ་སྲིད་ཐོབ་པ་རྨིས། །

བཙུན་མོའི་ཚོགས་ཀྱི་འཛུམ་གྱིས་བསུ་བ་རྨིས། །

བྲན་གཡོག་ཕོ་མོས་མཐའ་ནས་བསྐོར་བ་རྨིས། །

བློན་པོ་རིན་ཆེན་གཏམ་བརྗོད་འདི་ནས་བྱུང་། །

ཀྭ་ཡེ་གསོན་ཅིག་ལེ་ལོའི་རྒྱལ་པོ་ལགས། །

ང་དང་ང་ངོ་ཁྱོད་ཀྱིས་མ་ཤེས་ན། །

ང་ནི་ཤེས་རིག་བློན་པོ་རིན་པོ་ཆེ། །

ཡོན་ཏན་རྒྱལ་སྲིད་འཛིན་པའི་ཐབས་དང་ལྡན། །

ལྔ་རིག་འགྲོ་བ་སྐྱོང་བའི་ཇུས་ལ་མཁས། །

ཕྲག་དོག་དམག་དཔུང་འཇོམས་པའི་མཐུ་རྩལ་ཆེ། །

ང་རྒྱལ་གླང་སྨྱོན་འདུལ་བའི་དཔའ་དང་ལྡན། །

ལེ་ལོ་སྟག་ལྤགས་དམར་མཉེད་བྱེད་པར་དགའ། །

བརྩོན་འགྲུས་རྒྱལ་པོ་དབུ་ཡི་ཞྭ་ལྟར་བཀུར། །

རྣམ་གཡེང་བསམ་པ་སྨད་པའི་བྲན་དུ་བཀོལ། །

ང་ཡི་ཆེ་བ་བརྗོད་ན་དེ་ཙམ་ཡིན། །

ཁྱོད་ནི་ས་སྐྱོང་རྒྱལ་པོ་ཡིན་བཞིན་དུ། །

རྒྱལ་སྲིད་ཁྲིམས་ཀྱིས་སྐྱོང་ལ་མི་མོས་པར། །

དོན་མེད་ལེ་ལོའི་དབང་དུ་འཁྱམས་པ་འདི། །

རྒྱལ་སྲིད་གཞན་ལ་འཆོར་བའི་སྔ་ལྟས་ཡིན། །

མ་ཡེངས་མ་ཡེངས་ལེ་ལོར་མི་གཡེང་བར། །

བརྟེན་ན་བརྟེན་ན་བློན་པོ་ང་འདྲར་རྟེན། །

བདག་གི་ལག་ཏུ་ཐོགས་པའི་ལྡེ་མིག་འདི། །

ཤེས་བྱའི་བང་མཛོད་གསེར་ཟྭ་འབྱེད་སྤྱད་ཡིན། །

ཉེར་མཁོའི་ཡོནཏན་ནོར་བུ་ལེན་འདོད་ན། །

དོན་མཐུན་ལྡེ་མིག་མ་འབོར་ཉར་དུ་གསོལ། །

དེ་སྐད་གསུང་བཞིན་བློན་པོ་ཡལ་བར་གྱུར། །

ལྡེ་མིག་ལག་ཏུ་སོན་པས་ཉམས་རེ་དགའ། །

མཛོད་སྒོ་ཕྱེས་ཏེ་ནོར་བུ་བརྐུ་སྙིང་འདོད། །

བློན་པོ་བཙལ་ནས་རྒྱལ་སྲིད་བསྐྱངས་ན་བསམས། །

ལེའུ་བཞི་པ།   གླང་པོ་རིན་པོ་ཆེ།

ལེ་ལོ་ཅན་གྱི་གཞོན་ནུ་ཧམ་པ་ཅན། །

སྟོང་ཉིད་སྒྱུ་མའི་རྨི་ལམ་ཞིང་ཁམས་སུ། །

ལོངས་སྤྱོད་ནོར་བུ་རྐུ་ལ་མྱུར་ཆས་ཏེ། ། 

རྫུ་འཕྲུལ་རྒྱལ་པོའི་བང་མཛོད་སྒོ་ཁར་སླེབས། ། 

རིན་ཆེན་བང་མཛོད་བཙལ་ནས་རྙེད་ན་ཡང་། ། 

གླང་ཆེན་སྲུང་མའི་མཆེ་བ་རྣོ་བའི་ཕྱིར། ། 

ཧམ་ཆེན་རྐུན་པོའི་རྙིང་རྩ་ཤིག་ཤིག་འདར། ། 

གླང་པོ་རིན་ཆེན་གཏམ་བརྗོད་འདི་ནས་གླེང་། ། 

ཀྭ་ཡི་ཉོན་ཅིག་གཞོན་ནུ་ལེ་ལོ་ཅན། ། 

སྐྲག་ཤོར་སྡར་མའི་ལུས་ལ་རྐུན་པོའི་སེམས། ། 

འབད་པས་ཤེས་བྱའི་རྒྱུ་ནོར་མི་འཚོལ་བར། ། 

ཧམ་པས་གཞན་ནོར་བརྐུ་བར་ཡོང་བ་ཁྱོད། ། 

དར་ཅིག་གླང་ཆེན་བདག་གི་གཏམ་འདི་ཉོན། །

ང་དང་ང་ངོ་ཁྱོད་ཀྱི་མ་ཤེས་ན། ། 

ང་ནི་ཁྲེལ་ཡོད་གླང་པོ་རིན་པོ་ཆེ། ། 

རྒྱལ་པོའི་བང་མཛོད་སྲུང་བའི་མཉན་པོ་ཡིན། །

བརྩོན་འགྲུས་ཅན་རྣམས་སློང་མོར་ཕེབས་པ་ན། ། 

གང་གང་རེ་བའི་འབྲས་བུ་མྱུར་མྱུར་སྨིན། །

ནེ་ནོ་ཅན་རྣམས་བརྐུ་བར་འོང་ཙ་ན། ། 

དེ་དེའི་ཧམ་སེམས་འཕྲལ་འཕྲལ་ལྐོག་མར་འབྱིན། ། 

ང་ཡི་སུག་བཞི་རི་རྒྱལ་ལྷུན་པོ་ལ། ། 

མཀའ་འགྲོ་ཆོས་སྐྱོང་བར་སྣང་སྤྲིན་བཞིན་འདུ། ། 

ང་ཡི་ལུས་པོ་ལྕགས་ཀྱི་ས་གཞི་ལ། ། 

ལྷ་སྲིན་སྡེ་བཞི་ན་བུན་བཞིན་དུ་འཐིབས། ། 

ང་ཡི་མཆེ་བ་གངས་ཀྱི་རི་བོ་ལ། ། 

དཤར་ནག་ཤན་འབྱེད་བྱེད་པའི་མེ་ལོང་ལྡན། ། 

དཔྲལ་བའི་མིག་འབྲས་ཆུ་ཤེལ་མེ་ལོང་ལ། ། 

དུས་གསུམ་རྗེན་པར་གཟིགས་པའི་གཟི་འོད་འབར། ། 

ང་ཡི་སྣ་ཞགས་རྒྱ་མའི་སྲང་མདའ་ལ། །

དགེ་སྡིག་ཡང་ལྗི་འཇལ་བའི་རྒྱ་རྡོ་བཏགས། །

བརྩོན་འགྲུས་ཅན་རྣམས་ཐར་པའི་ལམ་ལ་འགོད། ། 

ལེ་ལོ་ཅན་རྣམས་དམྱལ་བའི་སླ་ངར་བཙོ། །

ཝ་ཡེ་ཉོན་ཅིག་གཞོན་ནུ་ལེ་ལོ་ཅན། །

བརྩོན་སེམས་ཅན་ལ་སྡང་སེམས་ཅི་ལྟར་བྱས། །

ཡོན་ཏན་ཅན་ལ་ཕྲག་དོག་ཅི་འདྲ་བྱས། ། 

དོན་མེད་བྱ་བ་གང་དང་གང་དག་བྱས། ། 

ཚོད་མེད་ལས་ཀ་ཅི་དང་ཅི་འདྲ་བྱས། །  

མ་གསང་དྲང་པོའི་གཏམ་ཞིག་ང་ལ་སྨོས། ། 

གསང་བས་མི་ཐུབ་མྱུར་མུར་ཤོད་ཅིག་ཀྱེ། ། 

ཟེར་ཞིང་མཆེ་བ་ཤིན་ཏུ་གཙིགས་པ་དང་། ། 

སྣ་ཞགས་ཡང་ནས་ཡང་དུ་རྐྱོང་བཞིན་པར། ། 

འབྲུག་སྟོང་དུས་གཅིག་ལྡིར་འདྲའི་སྐད་འདྲག་གིས། །

ཕ་རོལ་ཟིལ་གནོན་དྲི་བ་བཏོན་པ་ལ། །

ལེ་ལོ་ཅན་གྱི་སྡར་མའི་སྙིང་ཁམས་སུ། ། 

མདུང་རིང་བསྣུན་ལྟར་ཟུག་ངུ་དྲག་པོ་སྐྱེས། ། 

ལེའུ་ལྔ་པ། དམག་པོན་རིན་པོ་རིན་པོ་ཆེ།

གླང་པོའི་གཏམ་རྣམས་རྣ་བར་ལྷུང་མ་ཐག། །

ལེ་ལོ་ཅན་ནི་བླ་འཁྱམས་ཧོན་ཡང་འཐོར། །

བྱིན་པས་ལུས་པོ་མ་ཐེག་འདར་སིག་སིག །

གཟུགས་པོས་མགོ་བོ་མ་ཁྱོགས་འགུལ་ལྡེམ་ལྡེམ། །

ཕྱི་མིག་ལྟ་བཞིན་ཕྱིར་བཤོལ་བྱེད་བསམས་ཀྱང་། །

མི་ཆེན་ལག་ཟུང་སྐམ་པས་གཉའ་ནས་བཙིར། །

དམག་དཔོན་རིན་ཆེན་གཏམ་བརྗོད་འདི་ནས་སྤྲོས། །

ཝ་ཡེ་ཉོན་དང་གཞོན་ནུ་ལེ་ལོ་ཅན། །

རྙེད་དཀའི་དལ་འབྱོར་མི་ལུས་ཐོབ་བཞིན་དུ། །

དུད་འགྲོ་ཕྱུགས་ཀྱི་རྣམ་ཐར་སྐྱོང་བ་ཁྱོད། །

ང་དང་ང་ངོ་ཁྱོད་ཀྱིས་མ་ཤེས་ན། །

ང་ནི་དགྲ་བཅོམ་དམག་དཔོན་རིན་པོ་ཆེ། །

དཔའ་སྙིང་རྒྱས་པའི་དངུལ་གྱི་དབུ་རྨོག་རྩེར། །

ཆོ་འཕྲུལ་སྟོན་པའི་དར་འཕྲུ་དགུང་ལ་བཙུགས། །

ཐབས་མཁས་གསེར་ཁྲབ་གཟི་འོད་འབར་བ་ལ། །

ཤེས་རབ་ཟར་ཆེན་རྒྱུན་ཐག་ཕྲ་མོས་བསྡམས། །

ཤེས་ཡོན་འགུགས་པའི་གཞུ་མོའི་རྒྱུད་སྐུད་ལ། །

བརྩོན་འགྲུས་བསྐྱེད་པའི་མདའ་མོ་ལྟོང་ལ་སྤྲད། །

བློ་གྲོས་ཟབ་པའི་སྐགས་ཀྱི་གྲི་ཤུབས་ལ། །

ཉོན་མོངས་གཏུབ་པའི་རལ་གྲི་དགུང་ལ་འཕྱར། །

ཁེངས་པ་བསྐྱུང་བའི་དགྲ་སྟའི་རྣོ་དབལ་ལ། །

ང་རྒྱལ་གཅོད་པའི་ཐབ་ཏུ་ངར་ཆུ་བླུད། །

བཟོད་པ་བསམ་གཏན་མེ་མདའི་ཁོག་པ་ལ། །

ཕྲག་དོག་འབེན་ནག་བསྒྱེལ་བའི་མདེའུ་བརྫངས། །

སྡུག་རུས་བསྐྱེད་པའི་མདུང་གི་རྩེ་མོ་ལ། །

ལེ་ལོ་རྣམ་གཡེང་འཇོམས་པའི་དུག་ཆུ་བླུགས། །

ང་ནི་མི་འཇིགས་དཔུང་གི་རུ་འདྲེན་ཡིན། །

བརྩོན་འགྲུས་དཔའ་བརྟུལ་གྱད་ཀྱི་དཔུང་རོགས། །

ལེ་ལོ་སྡར་མ་རྣམས་ཀྱི་གཉའ་གནོན་ཡིན། །

འོ་ན་ཉོན་ཅིག་གཞོན་ནུ་ལེ་ལོ་ཅན། །

འབུ་ནག་ཚེ་ཟད་གྲོག་མའི་ཚང་སྒོ་དང་། །

ལུ་གུ་བསོད་ཟད་སྤྱང་ཚང་འགྲིམས་པ་བཞིན། །

ལེ་ལོ་ཅན་ཁྱོད་དམག་དཔོན་གྲི་ཁར་སླེབས། །

དོན་མེད་བྱ་བ་བྱས་པའི་ཆད་པ་ལ། །

མདའ་མདུང་གཉིས་ཀྱིས་རེས་མོས་བསུ་སྐྱེལ་བྱེད། །

མི་ཚེ་སྟོང་ཟད་བྱས་པའི་སྐྱིན་པ་ལ། །

གློ་སྙིང་གཉིས་ཀྱི་དབང་རྩ་མ་ལུས་གཅོད། །

ཨ་ཙ་མ་ཞེས་སྐད་ངན་ཤོར་དང་ལྷན། །

ལེ་ལོ་ཅན་དེ་འཇིགས་རུང་གཉིད་ལས་སད། །

ལེའུ་དྲུག་པ།  བཙུན་མོ་རིན་པོ་ཆེ།

ལེ་ལོ་ཅན་དེ་འཇིགས་རུང་གཉིད་ལས་སད། །

ནོར་བུ་རིན་ཆེན་སྔས་མགོའི་རྡོ་ལ་གྱུར། །

གླང་པོ་རིན་ཆེན་རྗེས་ཙམ་མི་མཐོང་ལ། །

དམག་དཔོན་རིན་ཆེན་གར་སོང་ཆ་མ་འཚལ། །

དེ་ལྟ་ནའང་མདང་གསུམ་རྨི་ལམ་དེ། །

ཡོལ་བའི་ངོས་ཀྱི་གློག་གི་གཟུགས་བརྙན་བཞིན། །

ཡང་ཡང་ཡིད་ལ་འཁོར་ཞིང་བྲག་ཅ་ལྟར། །

དར་ལུང་རྣ་བའི་ལམ་དུ་འགེངས་བར་བྱེད། །

དེའི་ཚེ་མདུན་ཕྱོགས་མི་རིང་ལམ་དཀྱིལ་ནས། །

ལྟ་བས་མི་ངོམས་མཛེས་མ་སྒེག་ཉམས་ཅན། །

ལིང་ལིང་གོམ་སྟབས་སྒྱུར་ཅིང་སྒྱུར་ཅིང་འོངས། །

ལེ་ལོ་ཅན་གྱིས་མཛེས་མ་དེ་མཐོང་འཕྲལ། །

ལུས་ལ་ཆགས་པའི་སྤུ་ལོང་རབ་གཡོ་ཞིང་། །

ཡིད་ལ་འདོད་པའི་རླུང་གིས་མྱོས་པའི་མོད། །

གདོང་ལ་འཛུམ་དང་བཅས་ཏེ་གཏམ་དག་དྲིས། །

བཙུན་མོ་རིན་ཆེན་གཏམ་བརྗོད་འདི་ནས་བྱུང་། །

ཀྭ་ཡེ་གསོན་དང་གཞོན་ནུ་ལེ་ལོ་ཅན། །

ང་དང་ང་ངོ་ཁྱོད་ཀྱིས་མ་ཤེས་ན། །

ང་ནི་ཡོན་ཏན་བཙུན་མོ་རིན་པོ་ཆེ། །

བཟོ་རིག་ཅོད་པན་སྤྱི་བོའི་ཏོག་ཏུ་མཛེས། །

གསོ་རིག་དོ་ཤལ་མགུལ་བའི་རྒྱན་དུ་འཆིང་། །

སྒྲ་རིག་ལན་བུ་ཐུར་དུ་དཔྱངས་པ་ལ། །

ནང་རིག་གཡུ་བྱུར་རིན་ཆེན་རྒྱན་གྱིས་སྤུད། །

ཚད་མ་ཨ་འཇམ་ཚ་རུའི་ཡང་ཐོག་ཏུ། །

སྙན་ངག་གོས་ལིང་ལྗང་ཁུའི་སྐ་རགས་བཅིངས། །

མངོན་བརྗོད་ཆུ་སྲམ་པགས་པའི་གཟར་བུ་ལ། །

སྡེབ་སྦྱོར་དབུས་ཕྲུག་སྣ་ལྔས་མཐའ་ཆགས་བྱས། །

ཟློས་གར་ཐིག་ལེ་གཟིག་གི་གོང་བ་ལ། །

སྐར་རྩིས་དངུལ་དཀར་སྒྲོག་གུ་ཆ་ལྡན་བཏགས། །

བལྟ་ན་བཙུན་མོ་ང་ཡིས་ལུས་ལ་ལྟོས། །

བརྗོད་ན་བཙུན་མོ་ང་ཡི་སྙན་གྲགས་བརྗོད། །

ངོམས་ན་བཙུན་མོ་ང་ཡི་རྒྱན་ཆ་ངོམས། །

སློབ་ན་བཙུན་མོ་ང་ཡི་རྣམ་ཐར་སློབ། །

གཞོན་ནུ་བརྩོན་འགྲུས་ཅན་ཚོ་མ་གཏོགས་པའི། །

ལེ་ལོ་ཅན་གྱི་ཁྱིམ་ཐབ་ངས་མི་འདོད། །

དེ་སྐད་གསུངས་པས་གཞོན་ནུ་ལེ་ལོ་ཅན། །

མཛེས་མའི་ཡོན་ཏན་མང་བར་མ་མགུ་ཡང་། །

འདོད་ཆགས་རླུང་གིས་མྱོས་པའི་རྒྱུ་མཚན་གྱིས། །

ཁ་ཙམ་ཚིག་གིས་འགྱོད་བཤགས་བྱེད་དགོས་བྱུང་། །

འོ་ན་གསོན་དང་བཙུན་མོ་རིན་པོ་ཆེ། །

ཁྱོད་ཀྱིས་ཅི་གསུངས་ཐམ་ཅད་བདེན་དུ་གྲུབ། །

ང་ནི་སྔར་བྱས་ལས་ལ་ཤིན་ཏུ་འགྱོད། །

འགྱོད་པའི་སེམས་ནི་རྒྱ་མཚོའི་རླབས་ལྟར་གཡོ། །

ལྷ་མོ་ཁྱོད་ལ་མཇལ་བ་སྐལ་བ་བཟང་། །

བཙུན་མོ་ཁྱོད་ཞལ་མཐོང་བ་སྔོན་ལས་བཟང་། །

གསུང་སྙན་རྣ་ཡིས་ཐོས་པ་བསོད་ནམས་བཟང་། །

དེ་རིང་འུ་ཅག་འཕྲད་པ་རྟེན་འབྲེལ་བཟང་། །

གལ་སྲིད་ཁྱིམ་ཐབ་ཁྱེད་འདྲ་ལོན་་པ་ན། །

རང་གཞན་ཀུན་ལ་ཕན་པའི་རྒྱུར་འགྱུར་བས། །

ད་ལྟ་ཉི་མ་དེ་རིང་ནས་བཟུང་སྟེ། །

ངས་ཀྱང་ལེ་ལོའི་བསམ་པ་རྣམ་སྤངས་ནས། །

ཤེས་བྱའི་གནས་ལ་སྦྱོང་བའི་དམ་བཅའ་འབུལ། །

བརྩེ་བས་གཟིགས་ཤིག་ལྷ་མོ་ཐུགས་རྗེ་ཅན། །

མཛའ་བ་མ་གཏོང་བཙུན་མོ་ངོ་མཚར་ཅན། །

དེ་ལྟར་ཞུས་པས་བཙུན་མོས་ལན་གསུངས་པ། །

དེས་ན་ཤིན་ཏུ་ལེགས་སོ་གཞོན་ནུ་བློ་གྲོས་ཅན། །

ལེ་ལོའི་བསམ་པ་འཕྲལ་མ་ཉིད་སྤངས་ནས། །

བརྩོན་འགྲུས་བློ་སྟོབས་ཆེར་ཆེར་བསྐྱེད་ནུས་ན། །

ལྔ་རིག་རྒྱན་གྱིས་མཛེས་པའི་བཙུན་མོ་ང་། །

རིང་མིན་ཁྱེད་ཀྱི་གྲོགས་སུ་འགྱུར་བར་ངེས། །

འོན་ཀྱང་ཁ་ཞེ་མི་མཐུན་རྫུན་པའི་ཚིག །

རང་གཞན་རྨོངས་པའི་ཕྱིར་དུ་སྨྲས་པ་ན། །

དུས་ཀྱི་ལག་ལེན་བདེན་གྱི་རལ་གྲི་ཡིས། །

རྫུན་ཚིག་མགོ་བོ་མྱུར་དུ་འབྲེག་པར་འགྱུར། །

དེ་རྣམས་མ་བརྗེད་གཞོན་ནུའི་ཐུགས་ལ་ཟུངས། །

རྗེས་སོར་མཇལ་བའི་སྨོན་ལམ་ཡང་ཡང་འདེབས། །

བཙུན་མོ་རིན་ཆེན་ཁབ་ཏུ་མ་ལོན་པས། །

ཕན་པའི་བསླབ་བྱ་རྣ་རྒྱབ་ལྷགས་པ་བཞིན། །

བོར་ལ་དཔའ་བའི་གཞོན་ནུ་ལེ་ལོ་ཅན། །

སྔར་བཞིན་རྣམ་གཡེང་བྱ་བས་ཉིན་མཚན་འདས། །

དེ་ལྟར་གཞོན་་པའི་ལང་ཚོ་རིམ་གྱིས་ཡལ། །

རྒས་པའི་ཕོ་ཉའི་འབོད་པ་མྱུར་དུ་སླེབས། །

དྲང་པོར་སྐྱེས་པའི་ལུས་པོ་ཐུར་དུ་སྒུར། །

ནག་པོར་སྐྱེས་པའི་སྐྲ་ལོ་དུང་ལྟར་དཀར། །

གཟུགས་རྣམས་འཛིན་བྱེད་མིག་གི་དྭངས་མ་ཉམས། །

སྒྲ་རྣམས་ཉན་བྱེད་རྣ་ཡི་དབང་པོ་འོན། །

ཚིག་རྣམས་སྨྲ་བའི་བདེ་མོ་ལྕེ་ཡང་ལྐུགས། །

མི་ཚེ་སྟོང་བར་ཟད་པའི་ལེ་ལོ་ཅན། །

འགྱོད་པ་དང་བཅས་དུར་གྱི་ཁུང་བུར་ཡིབ། །

ལེའུ་བདུན་པ།   རྟ་མཆོག་རིན་པོ་ཆེ།

དེའི་ཚེ་ཤར་ཕྱོགས་ལྷུན་པོའི་རྩེ་མོ་ཡི། །

མཚམས་སྤྲིན་གསར་བའི་གདེངས་ཀ་མཐོན་པོ་ལས། །

གསེར་མདོག་འབར་བའི་རྟ་བདུན་གཞོན་ནུ་དེ། །

མ་རིག་མུན་པ་འཇོམས་པའི་གཉེན་པོར་འཁྲུངས། །

དགེ་མཚན་བྱེ་བས་སྣང་བྱས་ཐང་ཆེན་དུ། །

ལྔ་རིག་གནས་ལ་འཇུག་པའི་གཞོན་ནུ་རྣམས། །

བརྩོན་འགྲུས་རྟ་ལ་ལྕག་གིས་སྐུལ་བཞིན་པར། །

སྦྱངས་འབྲས་བང་རྩལ་འགྲན་པའི་དགའ་སྟོན་བྱེད། །

རྟ་མཆོག་རིན་ཆེན་གཏམ་བརྗོད་འདི་ནས་སྤྲོས། །

ཀྭ་ཡེ་གསོན་དང་གཞོན་ནུ་བརྩོན་འགྲུས་ཅན། །

ང་དང་ང་ངོ་ཁྱེད་ཚོས་ཤེས་མ་ཤེས། །

ང་དང་ང་ངོ་ཁྱེད་ཚོས་མ་ཤེས་ན། །

ང་ནི་བརྩོན་འགྲུས་རྟ་མཆོག་རིན་པོ་ཆེ། །

ང་རྒྱལ་དབུ་འཕང་མཐོ་བའི་རྟིང་གནོན་ལ། །

ཁེངས་སྐྱངས་དངུལ་སྲབ་བྱི་རུའི་ཕྲ་ཅན་ཡོད། །

ཕྲག་དོག་དྲུག་ཞེང་རྒྱས་པའི་རྟིང་གནོན་ལ། །

གཟིག་རྨེད་ཐིག་ལེ་ཅན་གྱི་རི་མོ་ཡོད། །

ཉོན་མོངས་སྒལ་ཚིགས་འབུར་བའི་རྒྱབ་གནོན་་ལ། །

ཤེས་རབ་གསེར་སྒ་ཉི་ཟླ་ཁ་སྤྲོད་ཡོད། །

ཞེ་སྡང་གསུམ་ཤ་འདར་བའི་འཆིང་བྱེད་ལ། །

བཟོད་པ་རྒྱུན་བུའི་གློ་ཐག་ཕྲ་མོ་ཡོད། །

ལེ་ལོའི་སྒྲོག་ཏུ་ཚུད་པའི་ཉེན་བརྡ་ལ། །

དྲན་བསྐུལ་བློ་གྲོས་ལྕག་ཚན་མཉེན་མོ་ཡོད། །

ཡོན་ཏན་རྨིག་བཞི་རྒྱས་པའི་བང་ཁ་ལ། །

ཤེས་བྱ་རླུང་གི་སྤུ་གྲི་རྣོན་པོ་ཡོད། །

ང་འདྲའི་རྟ་མཆོག་འཛམ་བུ་གླིང་ལ་དཀོན། །

ཕུགས་བསམ་བརྩོན་འགྲུས་ལྡན་པའི་གཞོན་ནུ། །

རྟ་མཆོག་ང་ལ་ཁ་ལོ་སྒྱུར་བཞིན་པར། །

ཡོན་ཏན་ཐང་ཆེན་འཕྲེད་ཀྱིས་ཆོད་པར་ཤོག །

ཡུལ་འདིར་རིག་དར་འབྱོར་བ་ལྡན་པར་ཤོག །

མི་རྣམས་ཚེ་རིང་བདེ་སྐྱིད་འཛོམས་པར་ཤོག །

ཅེས་རྒྱལ་སྲིད་སྣ་བདུན་ལ་སྦྱར་བའི་འབེལ་གཏམ་ཞེས་བྱ་བ་རེ་ཞིག་རྫོགས་པར་གྱུར་ཏོ། །